Bejaarde egpaar, kleinseun op plaas aangevalArgieffoto Die polisie het ŉ soektog van stapel gestuur na twee mans wat na bewering ŉ bejaarde egpaar en hul kleinseun Sondag op ŉ plaas in die Wakkerstroom-omgewing naby Piet Retief aangeval het. Kol. Mtsholi Bhembe, woordvoerder van die polisie, het gesê die voorval het omstreeks 19:00 plaasgevind. Bhembe het gesê die slagoffers het glo televisie gekyk toe twee gewapende mans met klapmusse aan die vertrek binnegestorm het. “Hulle het al drie slagoffers met kabelbinders vasgebind en geld en vuurwapens geëis voordat hulle die huis geplunder het en ŉ onbekende hoeveelheid kontant, juweliersware en 11 vuurwapens gebuit het. Hulle het van die plaas gevlug in ŉ Toyota Fortuner wat aan die gesin behoort,” het Bhembe gesê. Die kleinseun kon volgens Bhembe daarin slaag om homself los te wikkel en alarm te maak. Die bure het die polisie ontbied. Die Fortuner is later verlate by Driefontein naby Piet Retief aangetref. Lt.genl. Mondli Zuma, provinsiale polisiekommissaris, het ŉ beroep op die gemeenskap gedoen om die polisie by te staan in die soektog na die oortreders. “Vuurwapens word gebruik tydens transitorooftogte, rooftogte en ander misdrywe,” het Zuma gesê. “Mense word daarmee beseer en selfs vermoor en daarom is dit van uiterste belang dat dié twee gevang word en die wapens teruggevind word.” Enigiemand met inligting oor die voorval kan ao. Gerrie van Deventer by 082 579 0493 bel.